4 MAART – Afrikanergeskiedenis
1832 – Kaatje Kekkelbek
Die gedig oor Kaatje Kekkelbek verskyn vir die eerste keer in druk in The South African Sentinel. Dié gedig is uiters belangrik vir sy voorbeelde van vroeë Afrikaans. Die gedig word met redelike sekerheid toegeskryf aan Andrew Geddes Bain, destydse ingenieur en padbouer.
1863 – Die ontstaan van die dorp Bethulie
Gedurende 1829 het eerw. Clark van die Londen Sending Genootskap 'n "Boesman"-skool aldaar gestig. Op daardie stadium was Bethulie bekend as Moordenaarspoort. Dit volg nadat die Basoeto's daar 'n groot aantal "Boesmans" en Griekwas vermoor het wat op hul weer die Basoeto's vroeër aangeval het. In 1838 neem eerw. Jean Pierre Pellissier die skool namens die Franse Sending Genootskap oor. Die dorp het daarna as Caledon bekend gestaan. Die naam Caledon het egter verwarring geskep omrede daar reeds 'n Caledon in die Kaapkolonie was. Caledon se naam is daarna verander na Verhuellpolis. Die direkteure van die Franse Sending Genootskap het egter 'n ander naam verkies, en so het Bethulia ontstaan. Bethulia het as sendingstasie bly voortbestaan. Boere van die omgewing het egter aangedring op 'n dorp, en op hierdie dag ontstaan die dorp Heidelberg.
Heidelberg was met ander woorde "die buurman" van Bethulia. Die naam Heidelberg (soos Caledon) het egter verwarring geskep. Op die 8ste April 1872 het die Volksraad daarom besluit dat die dorp in geheel bekend sou staan as Bethulie.
1863 – Die ontstaan van die dorp Edenburg
Die dorp het begin as kerkdorp. Die eerste erwe is op die 24ste Februarie 1862 verkoop. Op die 28ste Februarie 1863 is 'n memorie ingedien waarin gevra was om erkenning as dorp. Hierdie versoek is op die 4de Maart 1863 toegestaan. Die dorp was aangelê op die plaas Rietfontein.
Edenburg is vernoem na ds. Andrew Murray se geboortedorp in Skotland.
1896 – Eerste beëdiging van pres. MT Steyn
Nadat strafregter Marthinus Theunis Steyn met 'n volstrekte meerderheid deur die Vrystaatse Volksraad in Desember 1895 as kandidaat vir die presidentskap aangewys is, is hy in Februarie 1896 met 'n oorweldigende meerderheid bo sy oom, JG Fraser, tot die amp verkies. As eerste gebore Vrystater, sou hy in die bekende Tweetoringkerk, soos sy voorgangers Brand en Reitz, die plegtige ampseed aflê en as vyfde en laaste Staatspresident van die Oranje-Vrystaat in die kerkgebou sy intreerede hou. Hy is ook uit hierdie kerkgebou begrawe.
1900 – Anglo-Boereoorlog: Slag van Labuschagnesnek
1900 – Anglo-Boereoorlog: Boere word deur Lord Roberts in Driefontein in die Vrystaat verslaan
1901 – Anglo-Boereoorlog: Skermutseling by Zuurfontein, Philippolis; Openbaar, OVS
1901 – Anglo-Boereoorlog: Emily Hobhouse besoek Springfontein
1919 – Die Slangkopvuurtoring in Kommetjie, op die Kaapse Skiereiland word in gebruik geneem
1919 – JH Hofmeyr word rektor
Op hierdie dag het die intellektueel hoog begaafde Jan Hendrik (Frederik) Hofmeyr op 24-jarige ouderdom rektor van die Witwatersrandse Mynskool, Universiteit in 1922, geword. Op 29 jaar was hy in 1924 Administrateur van Transvaal. Alles wat hy tot op daardie tydstip aangeraak het, het hy hoofsaaklik 'n groot sukses van gemaak. Sy breinvermoë is deur vriend en vyand geprys. Maar hy het van die begin af en deurgaans vreemd teenoor die Afrikanerstryd gestaan. In die jare twintig en dertig was elke Afrikanerleier nodig om die volk ekonomies, polities en kultureel te ondersteun. Die Afrikanergevoel het gevolglik teen hom gegroei, en hy was verplig om in 1929 as Transvaalse Administrateur te bedank. Hy het hom dadelik by Smuts se Suid-Afrikaanse Party geskaar, maar deurgaans ook hier half ontuis gevoel, omdat hy 'n breër, meer oop en geïntegreerde Suid-Afrikanisme voorgestaan het. Nogtans het hy na 1939 Smuts se regterhand en adjunk-premier geword. Die land was aan hom oorgelaat, want Smuts was met sy internasionale oorlogstake besig. Die gevolg was groeiende onrus by die Afrikaner, omdat sy kultuur en afkoms juis via die politiek verder bedreig is. Dit was 'n uitgemaakte saak dat Hofmeyr polities die bejaarde Smuts se opvolger sou wees. In 1948 is Smuts polities verwerp, onder meer omdat Hofmeyr eendag premier kon word.
1972 – Hendrik Verwoerddam geopen
Die grootste enkele konstruksiewerk in Suid-Afrika, die Hendrik Verwoerddam (nou Gariepdam) aan die Oranjerivier, word amptelik deur Staatspresident Jim Fouché geopen.
1890 – Gerard Leendert Pieter (Gerard) Moerdijk, argitek van o.a. die Voortrekkermonument († 29 Maart 1958)
1891 – Stephanus Petrus (SP) le Roux, politikus en voormalige minister van landbou († 25 Januarie 1974)